
Būsto sandoris neišeinant iš namų: ką apie nuotolines notaro paslaugas žino ne visi
Notaras – kitame mieste, klientas – užsienyje, o nekilnojamojo turto (NT) sandoris sudaromas neišėjus iš namų. Lietuvoje jau kurį laiką beveik visas notarų paslaugas galima gauti nuotoliu. Tačiau ne visi žino, kad tai gali padėti pas notarą patekti daug greičiau. Tad nuo ko pradėti norint viską sutvarkyti nuotoliu ir kaip tai vyksta praktiškai?
NT vystymo bendrovės „Realco“ pardavimų direktorius Marijonas Chmieliauskas sako, kad anksčiau būstą įsigyti užtrukdavo ilgiau – dokumentus tekdavo pasirašyti gyvai, o vizitus derinti prie darbų ar šeimos reikalų. O dabar galimybe viską sutvarkyti nuotoliu naudojasi vis daugiau lietuvių.
Notarų rūmų duomenimis, 2022 m. nuotoliniu būdu suteikta 10,3 tūkst. notaro paslaugų, o 2025 m. – jau 17,3 tūkst. Nors jų daugėja, šis skaičius galėtų būti gerokai didesnis. Vilniaus 26-ojo notarų biuro notaras Ramūnas Trečiokas paaiškina, kokias paslaugas galima gauti nuotoliu, kaip tai padaryti ir ko dar nežino nemaža dalis gyventojų.
Būsto pirkimas – iš bet kurio pasaulio kampelio
R. Trečioko teigimu, nuotolinių paslaugų įvedimą labiausiai paskatino pandemija. Tuo metu užsienyje įstrigę Lietuvos piliečiai negalėjo tvarkyti neatidėliotinų reikalų, todėl patyrė nuostolių ir nepatogumų. Tai buvo aiškus signalas, kad sistemą būtina keisti.
„Dabar kai kuriomis dienomis nuotoliu atliekama net du trečdaliai notaro darbų. Nuotoliu negalima atlikti tik dviejų veiksmų – sudaryti testamento ir išduoti liudijimo, patvirtinančio, kad asmuo yra gyvas ir yra tam tikroje vietoje. Visa kita – pirkimas, pardavimas, hipoteka – pirmyn“, – vardija notaras.
Pasak jo, nuotolinė paslauga gerokai taupo kliento laiką – nereikia vykti į biurą, ieškoti vietos automobiliui, pasirašinėti visų dokumentų egzempliorių, jų susegti, antspauduoti. Elektroninį dokumentą kiekvienas pasirašo vienu PIN kodo įvedimu. Vis dėlto paties notaro darbo tai reikšmingai nesutrumpina, nes daugiausia laiko užima pasiruošimas.
„Nuotolinėmis notaro paslaugomis galima naudotis turint kvalifikuotą e. parašą ir lietuvišką asmens kodą. Užsienyje gyvenančiam lietuviui kliūtimi neretai tampa pats e. parašas. Kvalifikuotą „Smart-ID“ paskyrą biometriniu būdu – telefonu nuskaičius dokumentą ir pasidarius asmenukę – galima susikurti tik anksčiau naudojus „Smart-ID“ ir turint prieigą prie tuomet nurodyto telefono numerio ar el. pašto. O mobilųjį parašą reikia iš anksto užsisakyti Lietuvos ryšio operatoriaus salone. Vis dėlto, turint kvalifikuotą e. parašą, būstą Lietuvoje galima įsigyti iš bet kurio pasaulio kampelio“, – pažymi R. Trečiokas.
„Realco“ pardavimų direktoriaus teigimu, nuotolinės notaro paslaugos NT rinkoje svarbios ne vien dėl sutaupyto laiko. Jos leidžia sklandžiau užbaigti sandorius iš bet kurios pasaulio vietos, o suplanuoto pasirašymo nebereikia atidėti vien todėl, kad kažkas negali atvykti. Tai – ypač aktualu vystytojams, kurių projektuose būstą renkasi ne tik vietos gyventojai, bet ir į Lietuvą grįžti ar čia investuoti planuojantys žmonės.
Greitesnis kelias pas notarą
R. Trečiokas pastebi, kad amžius nuotolinių paslaugų pasirinkimui turi šiokios tokios įtakos: vyresni žmonės mažiau pasitiki technologijomis, todėl kiek labiau tuo naudojasi jaunesni gyventojai. Vis dėlto ir vieną, ir kitą būdą renkasi įvairaus amžiaus žmonės. Regionai taip pat neišsiskiria – šių paslaugų poreikis ryškus ir mažesniuose miesteliuose.
Anot notaro, prieš renkantis nuotolinį ar gyvą susitikimą pirmiausia reikėtų išsigryninti, kokios tiksliai paslaugos reikia. Mat kreipiantis, pavyzdžiui, dėl paveldėjimo ar dovanojimo, neretai paaiškėja, kad reikalingas visai kitas sprendimas. Tam būtina kokybiška konsultacija.
„Pasikonsultavimas su notaru dažnai yra nemokamas – jei žmogus užduoda klausimą, dauguma notarų geranoriškai padeda susiorientuoti. Tačiau rimtiems reikalams reikia ruoštis: jeigu būtina analizuoti dokumentus ar tam skirti valandų valandas, notaras gali atsiųsti išankstinę sąskaitą. Konsultacijų ir kitų darbų įkainiai yra detaliai sureguliuoti“, – paaiškina specialistas.
Notaro teigimu, norint paslaugą gauti nuotoliu, pirmiausia telefonu ar el. paštu kreipiamasi į pasirinktą notarą. Tuomet per Elektroninius valdžios vartus reikia prisijungti prie „Enotaras.lt, pateikti kontaktus ir sutikti su taisyklėmis – tai atliekama vieną kartą ir visam laikui. Sistemoje vyksta bendravimas, siunčiami dokumentai ir nuoroda į susitikimą, o el. paštu – tik pranešimai be jokių nuorodų. Susitikimas vyksta su vaizdu, jo metu patvirtinant asmenų tapatybę.
R. Trečiokas pabrėžia, kad mažai kas žino apie vieną svarbų nuotolinių paslaugų privalumą – gerokai didesnį notarų pasiekiamumą. Jei notaras, į kurį žmogus paprastai kreipiasi, artimiausiomis dienomis užimtas, užsakymą galima pateikti per „Enotaras.lt“ – jį priima ir privalo vykdyti notaras iš bet kurio Lietuvos miesto, galintis tai padaryti greičiausiai. Taip notaro dėmesio galima sulaukti greitai ir garantuotai, net jei savame mieste pasirinkimo nėra.
„Būsto paieška dažnai prasideda internete, todėl natūralu, kad ir paskutinį žingsnį – notarinį sandorį – žmonės nori atlikti nuotoliu. Pastebime, kad nuotolinės paslaugos išties atliepia gyventojų poreikius: pavyzdžiui, papildomą turtą – sandėliuką ar automobilio stovėjimo vietą – mūsų praktikoje pirkėjai beveik 100 proc. atvejų įsigyja nuotoliu“, – sako M. Chmieliauskas.
Anot „Realco“ atstovo, tai patvirtina, kad sandorį sudaryti neišvykstant iš namų yra patogu ir reikalinga. Ilgainiui tai gali tapti tokiu pat įprastu pasirinkimu, kaip banko sąskaitos atidarymas telefonu ar bekontaktis atsiskaitymas, kurie kadaise taip pat atrodė neįprasti, o šiandien daugeliui tapo kasdienybe.
„Realco“ – viena didžiausių nekilnojamojo turto (NT) plėtros bendrovių Lietuvoje. Šiais metais veiklos 20-metį mininti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.

